Koleraen og det danske udbrud

Kolera er en akut, vandig diarrésygdom, som forårsages af en bakterie. For at blive smittet skal en person udsættes for en relativt stor mængde bakterier. Derfor forekommer sygdommen oftest på grund af dårlig hygiejne.

Under et verdensomspændende udbrud - en såkaldt pandemi - nåede koleraen i sommeren 1853 til Danmark.

Den 11. juni blev en 19-årig tømrerlærling på Nyholm i København syg. Fire dage senere døde han. Ugen efter havde endnu syv personer mistet livet til koleraen.

Da koleraen i oktober samme år slap sit tag i København, var mere end 4.700 af byens 130.000 indbyggere døde.

Sygdommen spredte sig også til andre dele af landet. Dog i langt mindre omfang end i København.

Kilder: SSI, Den Store Danske, Københavns Stadsarkiv.